বিএনপি চেয়ারপারসন খালেদা জিয়ার পুত্র আরাফাত রহমান কোকোর জানাজায় লাখো মানুষের সমাবেশকে বিরোধী রাজনীতির প্রতি মানুষের আস্থার পরিচয় বলে মূল্যায়ন করেন বহুল আলোচিত আওয়ামীলীগ নেতা জয়নাল হাজারী। তাঁর সম্পাদনায় প্রকাশিত আজকের হাজারিকা প্রতিদিনের প্রধান প্রতিবেদনে এই মতামত প্রতিফলিত হয়। ‘কোকোর জানাজায় অসংখ্য মানুষ, বনানীতে দাফন, আওয়ামীলীগ নেতারা যায়নি’ ছয় কলাম লাল শিরোনামে প্রকাশিত এই প্রতিবেদনে বলা হয়, গতকালের এই সমাবেশ কোকোর প্রতি ভালবাসার প্রমাণ নয় বরং বিরোধী দলের প্রতি মানুষের আস্থার পরিচয়ও। সুতরাং এতদিন যে সবাই বলে আসছিল সহিংসতার কারণে বিএনপি একেবারেই গণবিচ্ছিন্ন হয়ে গেছে সেটি সঠিক নয়। মনে হয়, এই জানাজার মাধ্যমে বিএনপি-জামায়াত আবার প্রাণ ফিরে ফেল। প্রকাশিত প্রতিবেদনে আরো বলা হয়, এই জানাজাকে নিয়ে সরকার যেমন কঠোরভাবে চিন্তিত ছিল। আইন শৃঙ্খলা বাহিনীও প্রস্তুত ছিল। যত বড় সমাবেশই জানাজা উপলক্ষে হোকনা কেন এটাকে শক্তিতে পরিণত করে কিছু একটা ঘটাবার মত নেতৃত্ব বিএনপিতে নেই। সেই বিবেচনায় এই সমাবেশ থেকে কোন কিছু করার চেষ্টা না করাই বুদ্ধিমানের কাজ হয়েছে।